Imbah dibarii Pa Haji kutak nang babungkus nitu, Si Diang Kalintut bulik karumah, lalu bakiyau wan mamanya. “ Ma,ma, ulun dibari Pa Haji hadiah “. Mamanya mamaraki. Malihat bungkusan itu lalu badua baranak mambuka bungkusan. Umai himung banar nang anak isinya salawar handap, baju, wan ruk, masih bamirik. Batakun mamanya,” Kaya apa ikam nak sawat dibarii Pa Haji”. “ Ulun tadi maai naik ka atas jambu pas Pa Haji malihat ulun lalu Sidin manyuruh ulun turun. Imbahitu mambawai karumah sidin.”Hadangilah nak di luar aku maambilakan hadiah hagan ikam”, jar sidin.” Han kaya itu maai kisahnya”. Isuknya mamanya Diang rupanya handak jua mandapat hadiah Pa Haji lalu naik ka atas jambu. Gayut-gayut mamanya Diang di atas jambu. Di hadangi kadada jua Pa Haji lalu. Handak turun sudah ,asa kalawasan mahadangi. Babaya handak turun pas Pa Haji kalihatan bajalan. Mamanya Diang bagayut pulang pas di atas kapala Pa Haji. Pa Haji malihat ka atas, mamanya Diang babirangkangan di atas puhun jambu, kada sing salawaran. “ O,mamanya Diang turun, kalu gugur dahannya halus bursiah patah “, jar Pa haji. Mandangar disuruh turun, turunai mamanya Diang. “ Umpat aku ka rumah “, jar Pa Haji. Mairing mamanya Diang. “ Hadangi di luar “, jar Pa Haji. Kada lawas kaluar Pa Haji mambawa kutak babungkus surat kabar. “ Nih ambil aku mambari hadiah”, jar Pa Haji. Mahancap mamanya Diang manyambut balalu manggagas bulik. Imbah sampai di rumah pina kada sabar lalu mambuka kutak. Imbah dibuka apa nang dilihat sakalinya ada babarapa kutak halus, isinya lading silit. ****
bjn_Latn